Prezident Nurafshon shahrida amalga oshiriladigan loyihalar bilan tanishdi

Prezident Shavkat Mirziyoyev Nurafshon shahrida bosh reja asosida amalga oshiriladigan loyihalar bilan tanishdi.

Ma'lumki, 2017 yili Toshkent viloyati markazi ushbu shaharga ko‘chirilgan, o‘tgan yili uning bosh rejasi ishlab chiqilgan edi. Bugungi kunda bunyodkorlik ishlari olib borilmoqda. Toshkent yo‘li ko‘chasi kengaytirilib, bir qavatli eski imoratlar o‘rnida ko‘p qavatli uylar, ofislar, savdo va xizmat ko‘rsatish shoxobchalari qurilmoqda. Yil oxirigacha 8ta bank filiali va 9ta ma'muriy bino foydalanishga topshiriladi. 

Davlat rahbariga bosh rejaga asosan shaharning markaziy qismini batafsil rejalashtirishga oid ma'lumotlar berildi. Unga muvofiq, bu yerda Toshkent viloyati hokimligi, vazirlik va idoralar boshqarmalari, madaniyat obektlari, universitet va maktablar, shifoxona, sport majmualari bo‘lishi rejalashtirilgan. Ko‘p qavatli uylar energiya tejaydigan materiallardan qurilishi ko‘zda tutilgan.

Prezident birinchi navbatda infratuzilma tarmoqlarini mustahkam qilib qurish lozimligini ta'kidlab, ularni sifatli ekspluatatsiya qiladigan mutaxassislar tayyorlash, vazirlik va idoralar binolarini optimal joylashtirish bo‘yicha topshiriqlar berdi.